Papersnake/gushiwen huggingface dataset:
茶诗一首用南伯建除体
郭印（宋代）

建置茗饮利无穷，除去睡魔捷如攻。
满箧龙团重绝品，平视紫如难为同。
定知一啜爽神观，执热往往腋生风。
破碎月轮午窗底，危冠欲堕呼樵童。
成仁岂惮粉身骨，收取祛烦疗疾功。
开陈作经忆桑苎，闭眼便觉精神通。
题戴贡士诗卷
刘克庄（宋代）

新吟亹亹来相逼，华胄遥遥请具陈。
安道晋时名处士，叔伦唐世老诗人。
百家衣莫劳针指，九转丹能蜕肉身。
肯访柴门衰老叟，愧无薄具可留宾。
送望圣监南岳庙
孔武仲（宋代）

还乡同赴紫宸朝，笑语从容慰寂寥。
白发侵凌今满鉴，青春羁旅旧连镳。
易江小隐西园在，湘浦新除道路遥。
老境不栽论契阔，东风官柳乱堤桥。
鱼篮赞
释智遇（宋代）

顾顾不释手，提起复低头。
自笑无人买，腥风吹未休。
挽盛君时
赵汝腾（宋代）

忽报斯人讣，伤哉命压头。
皇皇如有索，落落竟何求。
学道鱼千里，辞家貉一丘。
幸哉犹有子，可解二亲忧。
寿史相
陈郁（宋代）

崧高当日庆生申，先占韶光恰一旬。勋业已追□伊佐，文章独造孟轲醇。

千龄社稷资盘石，万国黎元入化钧。馀事吏将商曲糵，一时取作凤城春。
偈
释慧圆（宋代）

这一交，这一交，
万两黄金也合消。头上笠，
腰下包，清风明月杖头挑。
流水
黄庭坚（宋代）

一溪之水，可涉而航。
人不我直，我犹力行。

一溪之水，不杠而涉。
濡首中流，汝嗟何及。

汤汤流水，可以休兮。
嗟行之人，则濯足兮。
和君实端明
邵雍（宋代）

养道自安恬，霜毛一任添。
且无官责咎，幸免世猜嫌。
蓬户能安分，藜羹固不厌。
一般偏好处，曝背向前檐。
乐游轩呈运使陈大夫
郭祥正（宋代）

狭径通萧寺，墙开薜荔阴。坐闻松籁奏，归待月华沈。

雅有贤人乐，清无俗坌侵。一轩宁久驻，四海望为霖。
浣溪沙
朱敦儒（宋代）

银海清泉洗玉杯。恰篘白酒冷偏宜。水林檎嫩折青枝。

争看使君长寿曲，旋教法部太平词。快风凉雨火云摧。
拜霞屿待制伯祖墓下
仇远（元代）

难寻华表与丰碑，三尺坟台山四围。
翁仲多年苍佩剥，子孙寒食纸钱稀。
瘦藤拔地长蛇走，灌木维垣野鼠肥。
远也久违乡族去，忍将椒酒酹斜晖。
白马篇
李白（唐代）

龙马花雪毛，金鞍五陵豪。
秋霜切玉剑，落日明珠袍。
斗鸡事万乘，轩盖一何高。
弓摧南山虎，手接太行猱。
酒后竞风采，三杯弄宝刀。
杀人如剪草，剧孟同游遨。
发愤去函谷，从军向临洮。
叱咤经百战，匈奴尽奔逃。
归来使酒气，未肯拜萧曹。
羞入原宪室，荒径隐蓬蒿。
贺新郎（寿中书舍人）
郑元秀（宋代）

突屼金仙屋。素秋沈、长空霁雨，万山如浴。惊破元戎呼小队，来看飞泉喷玉。正晚谷，清镜圆熟。还是紫微初度至，对禅关，自奏长生曲。留杖屦，倚松竹。

汉中念远眉休蹙。问擎天拄地个，事只今谁独。看领召环回鹢首，笑把江神要束。任碾破，澄波新绿。去了中兴台辅叶，挂貂蝉莫受风埃触。归绿野，种瑶簌。
南乡子·洪迈被拘留
太学诸生（宋代）

洪迈被拘留，稽首垂哀告敌仇。一日忍饥犹不耐，堪羞！苏武争一十九秋。
厥父既无谋，厥子安能解国忧。万里归来夸舌辨，村牛！好摆头时便摆头。
惜松
释元肇（宋代）

不为栽松种茯苓，祇缘山色四时青。老僧只恐移松去，留与青山作画屏。
蝶恋花 其五 送韶九还广陵
龚鼎孳（清代）

红泪一巾心百缬。春尽才逢，刚过菖蒲节。懊恨子规啼不歇。

生生催就双蓬雪。

莫听阳关朝雨阕。禁得年年，肠为分携绝。芳草黏天难望彻。

杏花人面杨州月。
泣竹院南老 其二
释居简（宋代）

坐断家山得计深，秤锤何必话浮沈。豁开户牖无回互，百鸟依前勿处寻。
有怀
曹于汴（明代）

美人在何处，乃在恒山峰。荡胸罗晓日，钓海垂长虹。

苍松十万丈，万里摇天风。我欲从之游，藤萝翳行踪。

昼望月为白，夜望日为红。殷殷不成寐，珍重梦魂通。
失调名 其一 端五
张耒（宋代）

水团冰浸砂糖裹。有透明角黍松儿和。
送行中斋三首
文天祥（宋代）

嗟予抱区区，畴昔同里闬。
过从三十年，知心不知面。
零落忽重逢，家亡市朝变。
惸惸蹈海馀，踽踽南冠殿。
剧谈泥涂际，握手鞍马倦。
依依斯文意，苦恨十年晚。
鲁仲偶不逢，随世本非愿。
灵胥目未抉，端欲诣所见。
及兹万里别，一夕肠百转。
余生谅须臾，孤感横九县。
庶几太尉事，万一中丞传。
答陈述古二首
苏轼（宋代）

漫说山东第二州，枣林桑泊负春游。
城西亦有红千叶，人老簪花却自羞。
小桃破萼未胜春，罗绮丛中第一人。
闻道使君归去后，舞衫歌扇总生尘。
（陈有小妓，述古称之。
）
题瞻明壁
高玮（清代）

曲曲溪流处处花，绿杨影里有人家。谁能载酒听春雨，共踏平桥一道斜。
种花
吕陶（宋代）

春到穷山生意回，试凭山土育根荄。花开莫笑无名器，纵得名花未易栽。
种金沙花戏呈景卢
王十朋（宋代）

春光骀荡楚天涯，李白桃红次第花。未向名园看铁树，聊于郡圃种金沙。
和赵子俊閒居十首 其十
牟巘（宋代）

人生与出处，要不失其正。手捧毛义檄，以为庭闱庆。

禄养有甘旨，东西惟所命。贺客来何多，踏破苍苔径。

再拜称寿觞，闾里生新敬。
新春玉峡道中
李孙宸（明代）

迟日云山到处开，春光千里逐车来。白梅青柳时时遇，细雨斜风故故催。

胜赏新年违几度，归期每日计千回。前驱报道邮亭近，且倩莺花报酒杯。
题闽清林中叔梅林耕隐卷
王恭（明代）

结宇隐空翠，耦耕梅花林。群岭寄孤鸟，众溪澄一心。

春至觇泉寄，遥遥西顶岑。夤缘片云上，杳霭穷源深。

潭雨飒已至，虹蜺生我襟。翩翩洪厓子，采药青萝阴。

手持若木杖，笑拂丘中琴。以言得仙道，岂必服黄金。

言既忽飞去，诸峰龙夜吟。榛篁閟秋影，石洞闻幽音。

翘首望不及，苍然何处寻。还归理吾稼，宁用竞华簪。
何家港舍舟步至新河口
崔敦礼（宋代）

北岸行人南岸山，去年人在乱山间。
山如相识须相笑，底事区区未得閒。
同李使君渭游等慈寺
崔公辅（唐代）

淮阳清静理，永嘉山水心。
饯远
沈佺期（唐代）

任子徇遐禄，结友开旧襟。撰酌辍行叹，指途勤远心。

秋皛澄回壑，霁色肃明林。暧然青轩暮，浩思非所任。
怀古呈通守郑定斋 其二
王柏（宋代）

南方有良药，神妙难具写。沉疴一刀圭，无不立愈者。

性烈必瞑一，色恶如土苴。仓公一见之，宝爱不忍舍。

欲起国膏肓，先当医苟且。
次琼管后三日忽奉德音恩许自便感涕之馀赋诗见志 其一
李纲（宋代）

此身飘堕到沧溟，谁谓君王念贾生。黄纸再蒙题姓字，丹书特为削刑名。

山林老去何其幸，萍梗追思却自惊。天地恩宽难报德，试从今日数归程。
瀑布泉
冷朝阳（唐代）

潺湲半空里，霖落石房边。风激珠光碎，山欹练影偏。

急流难起浪，迸沫只如烟。自古惟今日，凄凉一片泉。
咏古 其四
沈宁远（清代）

纷华伐我性，宁淡味无穷。寓言游方外，明哲保其躬。

子房心为韩，愿不及侯封。䠞项奠刘祚，长辞随赤松。

梅尉尝市隐，远蹈碧海中。终身不复见，补陀留遗踪。

五季希夷叟，卧称华山峰。骑驴闲笑语，奕代挹清风。

皆布托而逃，求仙非初衷。摄生甘幽寂，草堂有卢鸿。

遁世迹不谬，趣向将无同。群伦如鸱鸢，腐鼠爱到咙。

闻有高世志，便疑脱尘丛。思彼亦人耳，讵能老还童。

独怀冰雪意，不受氛垢蒙。超然浮云外，何异翔太空。

恒情好神怪，附会类齐东。长生有妙理，只看狎鸥翁。

乱离善养晦，经济不居功。一朝去火宅，随在是天宫。

熊经鸟伸辈，何日得方瞳。
一枝春·有为听浴词者嫌近熳亵正之以雅
黄之隽（清代）

絮扑东邻，艳阳斜、小浃罗衣香汗。兰汤试否，裍语杜鹃花畔。

窗纱闭响，想卸到、画鸾裙裥。知尚怯、一缕微风，逗得玉肌寒浅。

移时暗闻水溅。是冰绡三尺，轻匀湿遍。梨花镜里，带雨自怜春软。

窥墙未许，肯帘外、侍儿金赚。应怕有、雏燕雕梁，看人未免。
回疆竹枝词三十首 其四
林则徐（清代）

不解芸锄不粪田，一经撒种便由天。幸多旷土凭人择，歇两年来种一年。
六言
陆游（宋代）

豪士以妾换马，耕农卖剑买牛。
我看浮名似梦，却贪山水闲游。
淮阴侯庙
沈遘（宋代）

淮阴本自市人子，始定三齐便请王。明哲保身非所责，如何终欲比张良。
禅人写真求赞
释正觉（宋代）

谁能目眴眉扬，每笑手乱脚忙。
守鲁祖之简默，得南泉之平常。
守心秋月，活物春阳。
铸机器也模范大小，据丛林也规矩圆方。
客秋别汗朱于都门至是造访濮阳
成光（清代）

名流垂画舫，才致近归君。夜拥青藜杖，朝挥白练裙。

悲歌辞上谷，握手对南薰。吾辈何摇落，同淹麋鹿群。
观李思训幸蜀图
朱翌（宋代）

上青天路最崎岖，藏日擎天却有余。
既验六龙行万里，始知一卒当千夫。
望云骓稳无前马，带雨铃鸣动属车。
纵有将军天下笔，不如无逸旧时图。
雪花梅
方蒙仲（宋代）

新样巧翻腾，淡妆尤出俗。说与莫轻飞，寿阳眠正熟。
去岁与东郡幕府君同游河亭望太行雪饮酒赋诗
司马光（宋代）

畴昔追清景，狂吟忘苦寒。
河冰塞津口，山雪照林端。
健笔千篇富，醇醪一醉欢。
因犹挥落尘，暝不顾归鞍。
多事光阴驶，离群会合难。
谁知尘满袖，今日客长安。
祝英台近 送宋牧仲比部奉使虔关
李良年（清代）

古虔州，鸥鸟路。风物带三楚。雁字杉樯，烟际估相语。

雪残二月青峰，短箫催鹢，春已到、佛桑红处。

行且住。料应吏散焚香，芸签晚来数。楼枕双流，花响鹧鸪去。

试寻尘外亭边，有人留句，问重埽、翠珉閒否。
五月五日对雨有作
何景福（元代）

雷声填填云羃羃，雨打梅头麦穗黑。老农倚耒向天泣，污邪水穗耕不得。

余生熟知稼穑艰，倚阑对雨兴长叹。垢衣未浣生败点，础甓流润无时乾。

客中况值天中节，一举蒲觞仰天说。民是天民天合怜，天不怜民何降割。

少年饱暖居无何，龙舟槌鼓飞洪波。锦标夺得竟归去，江干怅立空渔蓑。
新竹
俞桂（宋代）

傍墙穿过邻家竹，爱护新篁数十竿。
剪伐莫令童仆辈，老夫日日要来看。
再和潘天英韵
于石（宋代）

人生一传舍，於世懒蝇营。
千古月知己，四时花有情。
吟怀今郑綮，家学昔玄成。
自适眼前乐，何须身后名。
菩萨蛮
李洪（宋代）

寒山横抹修眉绿。楼前溪瀑锵鸣玉。车马各西东。行人如转蓬。

阑干成独倚。海阔天无际。云淡隔壶山。鸿飞杳霭间。
春秋战国门。臧孙
周昙（唐代）

诸孟憎吾似犬狞，贤臧哭孟倍伤情。

季孙爱我如甘疾，疾足亡身药故宁。
和黎伯庸夜雨书怀之作 其一
李鸿裔（清代）

春明门内郘亭诗，短簿风流梦想之。霜菊上肩螯在手，去年十月见君时。
登多景楼
晁端友（宋代）

楼上无穷景，楼前正落晖。开轩跨寥廓，览物极纤微。

云破孤峰出，潮平两桨飞。东溟看月上，西渡认僧归。

木落吴天远，江寒越舶稀。鱼龙邻海窟，鸡犬隔淮圻。

草色迷千古，波声荡四围。废兴怀霸业，融结想天机。

浩浩群流会，沉沉百怪依。登临真伟观，回首重歔欷。
题酂侯主饷图
孙承恩（明代）

嬴秦鹿走刘项争，得人者昌失者倾。汉家基图肇关内，酂侯辅之王业成。

填实国家抚百姓，馈饷转输独当任。飞刍挽粟供三军，调发徵行令维紧。

关中迢迢道阻长，萦纡诘曲绕羊肠。十步九折湾，百步三回冈。

师行粮从星火急，羽书四驰纷猬集。大车彭彭牛驾軏，扳巉岩兮越阡陌。

千轮万毂声喧豗，百夫前呼万夫随。公事有程食不暇，勤王敌忾宁辞推。

陆陆续续鸦引翅，联联翩翩鼠衔尾。去者自去来者来，去去来来若流水。

糇粮充轫千仓箱，士饱马腾军气扬。情见势屈敌师靡，楚歌声起悲天亡。

赤龙日奋骓日蹙，手掖刘郎御黄屋。三章约在人心归，漫有鸿沟已更局。

坐临九州称大君，昔日主吏今宗臣。大业固非一士力，冠代元勋谁与伦。

俛仰乾坤几易世，逐鹿群雄今已矣。伊谁下笔多苦心，宛然若见当年事。

石路磊砢山嶕峣，披图已觉心摇摇。假有此地复此役，孰不酸心并软足。

更肯冒此捐躯劳，乃知良工郑重画此有深意，写出艰难与人视。

图王创伯非偶然，具在生绡盈幅里。
送汪象先还歙中余将卜居秣陵象先订余买宅杏花村同以明岁秋晚
胡应麟（明代）

青萍长夜舞离筵，绿绮犹将别路弹。岸夹丹枫云外寺，江鸣黄叶雨中船。

乡心半咽骊驹外，客梦孤飞雁阵前。携手杏花原上约，凤凰台月几回圆。
樵谷歌为双峰饶子弘赋
练子宁（明代）

金川南上佳山水，翠壁丹崖相对起。玉山三十六芙蓉，都入樵翁笑谈里。

藤萝缚屋薜荔衣，朝往青崖曛暮归。松阴遗世时高枕，谷口行歌日看棋。

昔年我作金门客，素衣半化缁尘黑。当时柱笏望西山，始信渔樵不轻得。

今年奉敕又朝天，手展诗囊索赠篇。移文未许山灵诮，伐木终期友道全。

丈夫出处须知命，轩冕山林总天定。他年我亦谢官归，迟尔长镵绿萝径。
题六和塔
李沆（宋代）

经从塔下几春秋，每恨无因到上头。
今日始知高处险，不如归卧旧林丘。
哭桥陵
何梦桂（宋代）

百年弓剑入桥陵，岂料三泉化劫尘。
空有鱼灯照荒土，忍将玉劫问遗民。
苍梧日落啼丹雀，金粟云深卧石麟。
寒食家家上后冢，六宗盂饭属何人。
赠信安太守
张蠙（唐代）

三衢正对福星时，喜得君侯妙抚绥。甲士散教耕垄亩，

书生闲许从旌旗。条章最是贫家喜，禾黍仍防别郡饥。

昨日中官说天意，即飞丹诏立新碑。
山居
王之望（宋代）

山居入长夏，草树绕我屋。
微风披拂之，有声来肃肃。
葳蕤摇散影，掩冉飘暗馥。
百合开数花，孤芳更清淑。
我卧北窗下，午枕睡方足。
挹此一襟凉，泠然若堪掬。
坐使万虑空，乐哉谢羁束。
有同颜氏子，坐忘遗耳目。
又如慧可师，安心得归宿。
落日行庭前，披衣自扪腹。
閒扶旧僵石，细数新上竹，
小禽时下来，相鸣入丛簇。
见我不惊飞，人禽两幽独。
梨树阴
刘商（唐代）

福庭人静少攀援，雨露偏滋影易繁。

磊落紫香香亚树，清阴满地昼当轩。
暮热游荷池上五首
杨万里（宋代）

玉砾金沙一迳长，暑中无处可追凉。
独行行到荷池上，荷不生风水不香。
和徐魏叔见寄三绝
陈傅良（宋代）

独向心源识背趋，岂於身外较精粗。
凄其下视人间世，朝市区区地一夫。
恭依皇祖示江南大小诸吏诗韵
弘历（清代）

圣人致熙皞，凤麟在郊棷。而犹所无逸，巡方民隐剖。

於今四十年，盛典未行久。藐予蒙业安，负扆为元首。

绳武仰仁皇，承欢奉慈母。逋赋二百万，蠲除惠农亩。

乘春发行旌，皮轩道游后。减从敕羽林，修职戒典守。

闾阎期不惊，比户相睦友。馀暇寄山水，智乐仁者寿。

兹来匪豫游，前徽勉无负。
秋日南城晚眺
曹锡宝（清代）

日落江沙白，潮来众壑鸣。云山回暝色，风雨送秋声。

生计天涯少，文章道路轻。年年萧瑟意，愁绝对江城。
乐游原
李商隐（唐代）

春梦乱不记，春原登已重。
青门弄烟柳，紫阁舞云松。
拂砚轻冰散，开尊绿酎浓。
无悰托诗遣，吟罢更无悰。
次韵李同年诚之见贻之什
喻良能（宋代）

笔端洒落谪仙人，况复曾同桂苑春。
一笑相逢端莫逆，门前洲渚正横陈。
题建宁县洛阳村寺
张士逊（宋代）

金谷花时醉几场，旧游无日不思量。
谁知万水千山里，枉被人言过洛阳。
十月四日宿于沙市舟中捲
王十朋（宋代）

今夕果何夕，章华台畔舟。诗成天作纸，帘捲月为钩。

蜡炬知何喜，乡心未免忧。家书随雁足，两月到荆州。
采桑
张祜（唐代）

自古多征战，由来尚甲兵。长驱千里去，一举两番平。

按剑从沙漠，歌谣满帝京。寄言天下将，须立武功名。
暨阳居四首
王令（宋代）

自吾暨阳居，已见月四周。
流年不我谋，寒暑忽已遒。
老来何足叹，苟死固可羞。
子今用力薄，暮齿将何收。
郭氏山林十六咏 其八 壶天阁
陆游（宋代）

吾庐在目中，日可理轻策。乃知壶中天，端胜缩地脉。
游白鹿洞书院
项安世（宋代）

曾依岳麓听鸣泉，亦泛朱陵石鼓船。
所欠平生惟白鹿，暮年来此岂非天。
成帝末童谣
佚名（魏晋）

磕磕何隆隆。驾车入梓宫。
九六编成考左氏所载卦象以近世占法合之得一绝
郑刚中（宋代）

静坐义规三易古，焚香蓍布六爻灵。反身修德前贤意，莫把穷通叩杳冥。
送京仲次对制帅四川
张镃（宋代）

使北人争说，今回国势尊。
属声坚执礼，黠虏殆忘魂。
钜业此犹细，故强行复存。
乡闾正关外，因梦逐西辕。
十二时行孝文
白居易（唐代）

平旦寅，早起堂前参二亲。
处分家中送疎水，莫[教]父母唤频声。
哭钱观察
魏野（宋代）

操麾授钺器纵横，尽说长城指顾成。
岳即孕灵偏有意，天何促寿太无情。
明堂欲建栋梁折，巨海将浮舟楫倾。
未得四旬馀四载，龙旌不觉变铭旌。
上清宫三首 其二
李汾（金朝）

苍梧云气赤城霞，绵络钧天帝子家。仙掌高承九霄露，霓旌遥子五云车。

昆明火劫惊人世，瀛海风涛撼客槎。醉里忽逢王子晋，玉笙吹上碧桃花。
惠侍者清梦轩
释德洪（宋代）

小轩面层崖，丛蕉手自种。高风追二朗，生涯与师共。

默坐每观身，炉烟作云涌。萧萧半夜雨，亦足清君梦。
示从子
楼钥（宋代）

东院敲棋西院琴，固知犹胜别劳心。
少年不比老痴叔，且向书窗惜寸阴。
山居午睡起弄花三首
杨万里（宋代）

浸得荷花水一盆，将来洗面漱牙根。
凉生须鬓香生颊，沉麝龙涎却是村。
杨岐和尚赞
释宗杲（宋代）

异类中行，拕犁拽耙。
栗棘金圈，是何言话。
前上陵德胜门
江晖（明代）

先皇巡狩日，此地即行宫。拜舞千官肃，飞扬八骏雄。

雕弓开塞雾，鼍鼓振山风。今日繁华歇，重过恨不穷。
再次韵赠张德恭
陈造（宋代）

老寻诗法得良朋，转处骊珠悟后僧。
帝所宫商中夜奏，仙盘沆瀣未秋凝。
乐天不幸逢元稹，季友而来有彦升。
交手当家亲父子，为君别本记传灯。
鹧鸪天 癸丑三月灵壁道中见燕子
陈曾寿（清代）

剪破流光不自持，空梁忽并玉差池。荒城不识春风面，已是人家插柳枝。

蓬户小，草檐低，莫寻珠箔问香栖。祇今清忆犹成泪，何况虚帘重到时。
丁香结·咏竹菇
陈维崧（清代）

竹菇，竹间簟也，小如钱，色如胭脂，雨后丛生，离离可爱，惟阳羡山有之，他处所无。

碎锦成斑，馀霞弄点，小圃胭脂隐隐。正丛篁摇粉。桃花靥、偷把烟梢扶衬。竹郎门第好，姑年小、卯酒添晕。潇湘二女去远，积下啼红盈寸。
淹润。被雨后莺啼，唤出满林芳嫩。樱笋年光，饧箫节候，做他轻俊。小巷筠篮提入，带笑争相认。似开元钱样，一缕娇痕巧印。
长相思·花深深
陈东甫（宋代）

花深深，柳阴阴。度柳穿花觅信音，君心负妾心。
怨鸣琴，恨孤衾。钿誓钗盟何处寻？当初谁料今！
题缙云山鼎池二首
徐凝（唐代）

黄帝旌旗去不回，空馀片石碧崔嵬。

有时风卷鼎湖浪，散作晴天雨点来。

天地茫茫成古今，仙都凡有几人寻。

到来唯见山高下，只是不知湖浅深。
送潘舍人护客
韩淲（宋代）

往来试与护毡裘，淮水汤汤江水流。霜雪马头应北望，风烟舟尾且南游。

皇华使节名方起，天宠廉车爵更优。翰墨场中真矍铄，壮怀能赋亦封侯。
晚放舟东渡
陆深（明代）

扁舟摇荡浦云东，疑有神仙向碧空。制得六铢衣试着，新凉浮动一襟风。
春兴
白居易（唐代）

晚随酒客花间散，夜与琴僧月下期。
醉后赠王历阳（历阳，和州也）
李白（唐代）

书秃千兔毫，诗裁两牛腰。笔踪起龙虎，舞袖拂云霄。

双歌二胡姬，更奏远清朝。举酒挑朔雪，从君不相饶。
再用喜雪除夕二韵寄宗简
陈傅良（宋代）

百年弹指顷，群动不遑夕。
娈彼惰游者，长夜浮太白。
豪侠旁无人，卧我楼百尺。
衲子缚禅静，不敢践桑陌。
武夫髀肉满，睥睨侯边隙。
道家求不死，真火养阴赫。
躁人干速化，自点雷门额。
书生苦穿凿，奇字穷鸟迹。
何如吾老农，一雨犁春泽。
相忘与鸡豚，所辨才菽麦。
不闻有孔子，安识由与赤。
纷纷举世士，肝胆自疆场。
老翁捧腹笑，空洞无一积。
有来问时事，请以臆对客。
大蜀皇帝寿春节进尧铭舜颂二首。尧铭
贯休（唐代）

金册昭昭，列圣孤标。仲尼有言，巍巍帝尧。承天眷命，

罔厥矜骄。巍德炎炎，阶蓂不凋。永孚于休，垂衣飘飖.

吾皇则之，小心翼翼。秉阳亭毒，不遑暇食。土阶苔绿，

茅茨雪滴。君既天赋，相亦天锡。德輈金镜，以圣继圣。

汉高将将，太宗兵柄。吾皇则之，日新德盛。朽索六马，

罔坠厥命。熙熙蓼萧，块润风调。舞擎干羽，囿入刍荛。

既玉其叶，亦金其枝。叶叶枝枝，百工允釐。享国如尧，

不疑不疑。
汉关 其一
屈大均（明代）

汉关南望泪痕滋，大小琵琶拨尽时。天子何须降黄鹄，单于只解爱阏氏。

心同青草千年在，梦与香溪万里期。长使山川少颜色，明妃生处有馀悲。
读书闲夜
马仲琛（清代）

独无外物牵，况复门深闭。晚景敛残霞，光寒日初泄。

寥寥空斋中，把卷消寒夜。然灯对古人，相对还相悦。

道由潜心通，坐久尘想灭。落叶响长林，碧井寒泉冽。

万象汇其中，古今一冷热。人生天地间，百年如梦结。

孤影伴残编，心幽趣自别。
齐天乐 用碧山韵送人归楚南
蒋春霖（清代）

半春丝雨声中过，河桥未青杨叶。断角吹寒，孤帆滞远，可是将离时节。

家山梦切。对岸芷汀兰，楚骚歌阕。那不还乡，杜鹃啼后更愁绝。

潇湘春色似画，剩烽斜照里，悲恨休说。鹤唳空江，鸦栖旧垒，景物归来都别。

羁怀暗结。怕瘦尽东风，驿梅难折。后夜西窗，镜尘添鬓雪。
貂裘换酒 别意
吴重憙（清代）

泪溅离筵酒。正西风萧萧易水，量愁计斗。敢向身躯悲肮脏，甘作风尘下走。

不如意事多八九。世态烟雪多变幻，看白衣转眼成苍狗。

休眷恋，莫回首。

燕台几辈同心友。问当年归吴张翰，会心远否。惟有莼羹鲈脍美，对著秋风厮守。

休浪说匣中龙吼。莫把难平悲缺陷，论补天，谁是娲皇手。

师旷达，漆园叟。
吊邓左丞
刘三吾（明代）

㼨甓为城一水旁，谁将孤垒捍潇湘？左丞亲奖三军士，诸将皆成百炼钢。

高密信为功第一，孔明如在国宁亡。上游缘此无藩蔽，徒使英雄信感伤。
蠡湖行
王鉴（魏晋）

山苍苍，水泱泱，湖天一钓青茫茫。云是范蠡扁舟之归路，湖田绿雨，两岸浸垂杨。

千丝万丝蘸波面，年年逝水随流光。老渔醉不醒，醒起满船霜。

霜风叫寒鹰，一字横吴江。沼吴人去鸥拍拍，天澹云闲几狂客。

狂客大笑何为乎，夫差一醉亡其国。又复感慨贤豪闲，范蠡归来欲谋食。

彼诚不必登西山而采蕨薇，亦奚不先严陵而坐磐石。

噫嘻乎，千金或可谋，幼子亦可惜。积财不散天厌之，山亦欲崩海亦溢。

我歌蠡湖行，声与秋云翔。秋云无定忽变灭，水底分明见湖月。
隐逸
释楚峦（宋代）

杖屦独游栽药圃，琴樽多在钓鱼船。
晚来花下敲门者，不是神仙即酒仙。
赠茂叔太博
潘兴嗣（宋代）

心似冰轮浸玉渊，节如金井冽寒泉。
每怀颜子能希圣，犹笑梅真只隐仙。
仕傥遇时宁枉道，贫而能乐岂非贤。
区区世路求难得，试往沧浪问钓船。
丹崖
方士繇（宋代）

丹崖石气凝高秋，碧溪上引天河流。
金堂石室不可到，玉棺莓苔生古愁。
仟人昔乘紫云去，白马摇鞭在何处。
茫茫尘世那得知，幔亭空记当年事。
君不见茂林松柏已萧疎，乾鱼犹祭同亭祠。
纳火礼祀大辰十二首
佚名（隋代）

猗兴明坛，右平左墄。
冕服斯皇，玉佩有节。
陟降惟寅，匪徐匪疾。
式崇大祀，礼文咸秩。
子金舅出示雁湖和章走笔为谢三首
李壁（宋代）

词源病起不全枯，一滴犹堪涨雁湖。
只我少强宜末减，老人笔力更敷腴。
句
鲜于侁（宋代）

龙却难寻百潭水，地灵长对五峰山。
临江仙·满路红尘飞不去
刘秉忠（元代）

满路红尘飞不去，春风弄我华颠。故园桃李酒尊前。赏心逢美景，此事古难全。若智若痴人总笑，夕阳空袅吟鞭。马头山色翠相连。不知山下客，何日是归年。
续碧山吟社诗二首
顾建元（清代）

复有杖藜人，旷怀云物新。爱闲难事过，全乐宦时贫。

不以桑榆晚，而于风雅亲。乾坤草亭外，良会又庚寅。
祀马将军竹枝辞
马之纯（宋代）

草头无数入松山，一遇将军都败还。
试问当初战术何所，将军岩下水犹殷。
黄宽夫示诗不已自和前二首答之
刘克庄（宋代）

冥搜藻思殊精炼，细读蓬心稍豁开。
我窃高年惭绿竹，君持半偈试黄梅。
肯为唐季小家数，须做僧中大辨材。
吸尽鱼龙虾蟹子，不妨一蹴至如来。
寄杜家父二首 其二
黄庭坚（宋代）

风尘点污青春面，自汲寒泉洗醉红。径欲题诗嫌浪许，杜郎觅句有新功。
溪上晚上二首
王炎（宋代）

山静色不改，溪深流自迟。
缓行聊寓目，小立却支颐。
樵斧寒尤响，渔舟晚更移。
老夫无伴侣，稚子独追随。
感旧
苏泂（宋代）

连年走巴蜀，性命实如丝。
去有身将影，归无父惜儿。
车驰遭虎豹，水宿伴蛟螭。
少待波澜阔，须吟忆昔诗。
中元日刘觐国携生鱼过小署对酌赋
邓云霄（明代）

床头斗酒为君留，良夜烹鲜小院幽。弹铗久无堂下客，持竿空忆海边舟。

乡心遥对青门月，时序还同赤壁秋。莫道银鳞空玉碗，折葵烧笋足赓酬。
海潮院领客观梅
魏了翁（宋代）

竹外蒲牢挂晚晴，霜威洗出月精神。
山无此客林泉活，诗到兹游景气新。
元是当年郪县北，不知几度梓州春。
梅边认得真消息，往古来今一屈伸。
茶花
郭谏臣（明代）

木落空山里，茶花照眼明。经霜同菊傲，向日效葵倾。

气借阳坡发，英随雨后生。枇杷亦何幸，独擅款冬名。
题杨子光双溪阁
廖刚（宋代）

倚天华栋俯长洲，渺渺双溪一槛秋。匹马问津迷去客，乱帆分港竞归舟。

花飘两洞红交浪，影落三山翠合流。清夜鸣榔何处曲，冷光平泛玉帘钩。
代人上师垣生辰 其二
仲并（宋代）

直把孤忠动帝聪，平生房杜不言功。冲霄鸾凤谋谟合，遮道豺言党与空。

韬略暇时谈笑里，勋名他日画图中。中书未数汾阳考，万有千年似鲁公。
隐泉诗院杂咏和马专城韵八首 其三 选石
成鹫（清代）

车转朱轮马白颠，频来选石事堪传。五丁赑屃山灵笑，笑道初平未是仙。
满庭芳·三十三年
苏轼（宋代）

有王长官者，弃官黄州三十三年，黄人谓之王先生。因送陈慥来过余，因为赋此。
三十三年，今谁存者？算只君与长江。凛然苍桧，霜干苦难双。闻道司州古县，云溪上、竹坞松窗。江南岸，不因送子，宁肯过吾邦？
摐摐，疏雨过，风林舞破，烟盖云幢。愿持此邀君，一饮空缸。居士先生老矣，真梦里、相对残釭。歌声断，行人未起，船鼓已逢逢。
西湖十咏为李载章题 其二 平湖秋月
张宁（明代）

风静片云消，寒波浸凉月。疑有夜吟人，推篷落枫叶。
罗尚书挽诗三首 其二
洪适（宋代）

当年持从橐，白发奉亲闱。安否君王问，尊荣简策稀。

祥琴曾未御，丹旐已同飞。萧瑟千章柏，深藏五彩衣。
推诚吟
邵雍（宋代）

天虽不语人能语，心可欺时天可欺。
天人相去不相远，只在人心人不知。
人心先天天弗违，人身后天奉天时。
身心相去不相远，只在人诚人不推。
送刘文潜司业江西漕二首
李流谦（宋代）

始作想澄清，歊暑不敢毒。
以兹寿慈母，吾鼎愧半菽。
恨我如宛童，失此百围木。
豁然心光动，千里尚相烛。
飏糠
韩淲（宋代）

飏糠新出米，打谷旋推禾。健妇行茶椀，痴儿守饭箩。

一秋能饱未，终岁得閒么。农事无终极，人生可奈何。
蝶恋花·梦入江南烟水路
晏几道（宋代）

梦入江南烟水路，行尽江南，不与离人遇。睡里消魂无说处，觉来惆怅消魂误。
欲尽此情书尺素，浮雁沉鱼，终了无凭据。却倚缓弦歌别绪，断肠移破秦筝柱。
冬暖
杨万里（宋代）

小春活脱是春时，霜熟风酣日上迟。
晚蝶频移猎残蕊，惊禽冲过倒垂枝。
暂闲何似长闲好，无事非关了事痴。
三径一筇人不见，假山以外菊花知。
秋中寄崔道士
姚合（唐代）

贫居雀喧噪，况乃静巷陌。夜眠睡不成，空庭闻露滴。

旁有一杯酒，欢然如对客。月光久逾明，照得笔墨白。

平生志舒豁，难可似兹夕。四肢得自便，虽劳不为役。

故人山中住，善治活身策。五谷口不尝，比僧更闲寂。

我今暂得安，自谓脱幽戚。君身长逍遥，日月争老得。
春贴子词 其五
司马光（宋代）

冰澌半解波先绿，柳叶未生条已黄。四海澄清天子孝，朝回日奉万年觞。
又读陶靖节诗即次前韵效其体 其二
薛季宣（宋代）

万籁夕已息，宁知身是今。浮云翳青空，油然起无心。

寄傲北窗下，骤雨落疏林。游子为三叹，寥寥希大音。
长安二月二十二日雪十韵
强至（宋代）

晓白乾坤静，寒消气候侵。
麦滋堆垅疾，花没聚枝深。
浩荡中春尾，昭苏庶彙清。
函关双粉蝶，绣岭一瑶林。
鹤冷惊幽梦，莺愁閟好音。
拂衣轻点缀，落酒旋浮沉。
门拥藏高卧，窗明照独吟。
飘时穿箔罅，积处值楼阴。
南客增萧索，东风助浸淫。
年来交态浅，乘兴欲谁寻。
方广寺
张文炳（清代）

何年尊者辟荒榛，瓣瓣莲峰入望清。洗衲石从溪下涌，闻经龙向钵中行。

千门丹碧繁僧海，一壑青葱拥化城。安得西来人再现，蒲团为我话无生。
童丱须知 其八
史浩（宋代）

衰残无似一臞儒，圣主恩容帝里居。每到传宣陪燕侍，东华门里赐肩舆。
陪诸公游惠山
汪藻（宋代）

兹山定中腴，秀色乃如许。连峰积苍润，岚气亦如雨。

珍泉不浪出，世俗那得取。群仙作佛供，洒此玉池股。

甘寒饮天下，瓶盎走膏乳。儿嬉供茗事，云散入江渚。

当源起台殿，下瞰松柏古。巍基首梁宋，爽气接吴楚。

我来值佳月，济胜得嵇吕。聊分小苍壁，同振百年羽。

跻攀兴未极，落日在林莽。却立望翠屏，中流驻鸣橹。
浣溪沙
卢祖皋（宋代）

午睡醒来策瘦筇。几痕茸绿径苔封。石榴初□舞裙红。

中酒情怀滋味薄，肥梅天气带衣慵。日长门巷雨余风。
南楼怀古
许国焕（清代）

城郭遥临北斗悬，苍凉长慨暮云天。只今老竖樵薪日，正想从云引仗年。

亡国社存秋色外，《登楼》赋就夕阳前。金舆石马赓陈迹，满目悲风散紫烟。
句
湛道山（清代）

一奁碧玉烟开晓，十里红云风作秋。
想得东篱黄已遍，到家及取未凋零。
含雨数峰分水墨，著霜千树半丹青。
菩萨蛮
李之仪（宋代）

青梅又是花时节。粉墙闲把青梅折。玉登偶逢君。春情如乱云。

藕丝牵不断。谁信朱颜换。莫厌十分斟。酒深情更深。
梁仲玉侍御偶然堂新成志喜
曾道唯（明代）

离奇翠伯岁寒姿，燕雀堂前意自私。柱史五千垂笔地，元龙百尺卧楼时。

交情似水池堪鉴，臣节如山石不移。伐木参随诸子后，嘤嘤聊和喜迁诗。
项王
汪绍焻（清代）

骓马虞兮可奈何，汉军四面楚人歌。乌江耻学鸿门遁，亭长无劳劝渡河。
山水小景
倪谦（明代）

苍苍云外山，磊磊涧中石。古道无人过，长桥浸寒碧。
句 其五
谢逸（宋代）

萧萧白露催黄落，剪剪凉飙瘦碧鲜。
东天目 其二
施枢（宋代）

不谓山行得此晴，有名胜处必须经。玉田草满春无极，石室人稀夜不扃。

自料俗情应厌倦，谁知幽意在空冥。碧桃却似传消息，一曲琼歌月满庭。
寄酬梓路运使赵諴度支
赵抃（宋代）

喜君出使东川行，腊寒拥雪辞神京。平生忠力晚愈固，万山叱驭险亦平。

青泥岭恶白昼上，更逢落雪百尺盈。盘高折下寸寸进，马蹄硉矹人胆惊。

君怀初不阻艰险，却念疆土连锦城。谓予尝有一日雅，豪吟纵笔高泉倾。

三章落落字字好，开缄与雪争瑶琼。置邮亟来发以诵，齿牙冷切胸怀清。

岂徒感服为文字，所得风义推诚明。今君东辕我西守，去此止有数日程。

两川春物正烂漫，何时文酒亲讲评。
西江月 秋夜
林瑛佩（清代）

小院烟笼衰柳，长空月挂高桐。捲帘时听草间虫，似把秋情细讽。

绣户凉生簟冷，画楼人静灯红。无端断续短砧风，敲破归乡残梦。
读夏书
陆游（宋代）

巨浸稽天日沸腾，九州人死若丘陵。
一朝财得居平土，峻宇雕墙已遽兴。
元夕睡起
周紫芝（宋代）

元夕不复饮，夜寒谁与娱。人随千骑出，自对一灯孤。

有梦须黄妳，无情问紫姑。鳌山在天上，回望隔中区。
晨起阁上望秋色呈黄杯湖
释今沼（明代）

朝光透檐隙，孤客晨兴候。百感易来心，况复引东首。

园幽萃群易，窗虚爽明岫。轻叶响深阶，微霜结寒甃。

疏落惜鸟栖，飘荡怜云骤。缅想登高人，披衣步林茂。

养拙咏楚骚，视履观周繇。懿彼幽潜姿，没齿泯祥咎。
上明达皇后册宝五首 其四 彻豆用《成安》。
郊庙朝会歌辞（宋代）

登献罔愆，俎豆斯彻。神具醉止，礼终乐阕。御事既退，珊珊佩玦。

介我繁祉，歆此蠲洁。
暮春同曾梅峰游秦园
华硕宣（清代）

可惜韶光晚，重来景更幽。花疏蝴蝶懒，春老杜鹃愁。

高涧泉声落，青川白云浮。遥看山月上，沿月棹归舟。
戏简乐长卿
章甫（宋代）

长卿谈兵气飘扬，半生漫趁槐花忙。
尘埃绿绮谁拂拭，鸡群野鹤空昂藏。
何必明经取青紫，请君囊书献天子。
中原犹未息兵戈，万里横行丈夫事。
愞夫株守衡门里，初无长须给薪水。
故旧经年绝尺书，乌鹊玩人频送喜。
欲行万里囊无钱，移床且对薰风眠。
儿啼妻怒了不问，诵诗过午声琅然。
古意
贾岛（唐代）

碌碌复碌碌，百年双转毂。志士终夜心，良马白日足。

俱为不等闲，谁是知音目。眼中两行泪，曾吊三献玉。
迈陂塘 壬子二月，舟次姑苏欲游未果，即事有作
张玉珍（清代）

听咿哑、柔波打桨，东风吹放孤艇。笙歌七里山塘路，谁向红楼艇凭。

浑不定。爱鬓影钗光，帘捲交相映。闲情重省。叹磨剑池荒，采莲人去，剩有月华冷。

清游地，偏奈归心愁迸。渡头夕照催暝。此来偷被莺花笑，笑我花时常病。

怜好景。总收拾诗囊，却也饶清兴。前期遥订。怕春色三分，柳丝千缕，飞絮糁香径。
游崇禧观南坞真人置酒索诗
陆文圭（元代）

粉墙缭而曲，转入宝珠林。
卷帘炉香出，竹日净沉沉。
天人一代师，功行夙所钦。
掀髯顾我笑，呼酒得细斟。
云厨荐黄独，饱慰饥虫吟。
相携鉴正室，试听玉泉琴。
同金子坤陪群公登雨花台
盛时泰（明代）

绀殿珠宫结驷行，登台共豁远游情。
林花雨霁双峰出，云木凉生一鸟鸣。
禁苑晡烟开树色，秦淮春水长潮声。
却因楚使夸云梦，愧作诸生赋帝京。
船窗蕙萱 其二
释居简（宋代）

小试凉薰四月初，芳心曾不与春疏。是中可托忘忧地，看睡鸳鸯傍母雏。
城西书事五首 其五
韩维（宋代）

野竹蒙荒堑，寒花乱废墟。秋郊足幽事，直欲带经锄。
奉寄汝守仲仪舅
韩维（宋代）

尝提十万师，为国扞羌寇。
严兵坐大府，诸将无与右。
旌纛俨成列，钟鼓振前后。
曰赏固自我，有诛孰敢救。
胜势前已次，威声日西走。
功名未及建，得此山城守。
捧诏顾东路，怡然引车就。
穷秋过旧许，整驾一来觏。
高谈不知疲，辄用火继昼。
卒无愠黜端，少以颜色漏。
乃知君子心，得丧不自囿。
悔非自取之，于道有不受。
徒然颂德美，洪量讵窥究。
孤城俯清汝，山势远相斗。
公庭日无事，燕坐阴华构。
林寒山雪飞，地静玉泉漱。
于兹乐天理，足使道牙茂。
时寄新诗章，穷闾慰衰疚。
送郭定夫
陈藻（宋代）

相看无可分，远适无可饯。
但向主人家，杯酒时同燕。
交缘何太主，春风方识面。
子行归有期，我老魂将变。
后会信难思，虽在殊州县。
史迁南北游，值我乡邦彦。
话辜及死生，亦足知深眷。
石城伴梅福，共祝天和练。
建德道中六言
陈文蔚（宋代）

有底可人情意，尽是酒村鱼市。
行人忘却家乡，洒酒买鱼供醉。
句
元稹（唐代）

儿歌杨柳叶，妾拂石榴花。（见《纪事》）

松门待制应全远，药树监搜可得知。（《文昌杂录》

云：唐宣政殿为正衙，殿庭东西有四松，松下待制官

立班之地，旧图犹存。殿门外有药树，监察御史监搜

之位在焉。唐制：百官入宫殿门，必搜，监察所掌也。

至太和元年，监搜始停）

髻鬟峨峨高一尺，门前立地看春风。（《李娃行》，

见许彦周《诗话》）
雪晴
曾几（宋代）

未快溪桥踏雪心，朝阳已复上遥岑。
可怜昨夜琼瑶迹，化作春泥尺许深。
登石头山
项安世（宋代）

山腰万竹閟清寒，上彻山头望始宽。
州渚东西分线路，台城表里见毫端。
青开淮甸天空阔，紫覆钟山气郁盘。
城下秋江来万里，独能伸手障狂澜。
西山桐十咏·桐孤
陈翥（宋代）

高梧已繁盛，萧萧西山陇。
毳叶竟开展，孙枝自森耸。
擅美推东南，滋荣藉萋菶。
不能容燕雀，只许栖鸾凤。
宁入吴人爨，堪随伯禹贡。
雨露时加润，霜雪胡为冻。
况有奇特材，足任雅琴用。
中今太古音，可美清风颂。
自游汀抵高泉山
齐翀（清代）

策杖寻荒寺，清闲我辈偏。秋深溪见石，晴老树生烟。

隈曲缘山涧，高低下麦田。行行日已暮，明月照前川。
病中 其一
张嗣垣（明代）

幽事关心剧，兼旬出未能。春风修褉帖，秋夜短檠灯。

戒茗常辞客，除荤却似僧。登山旧时脚，留得骨棱棱。
青青陵上柏
柳如是（明代）

邑邑云中鹄，幽幽草间虫。劣当得道步，恒坠荒思中。

人生苦不乐，意气何难雄。走猎邺城下，射虎当秋风。

芳园置樽酒，妙伎呈嘉容。记苏夹绮毂，雕道列芙蓉。

宝袂逞飞辩，上客齐卧龙。金吾一何鄙，悲歌心不终。
过马嵬山（一作李益诗）
李远（唐代）

金甲云旗尽日回，仓皇罗袖满尘埃。浓香犹自飘銮辂，

恨魄无因离马嵬。南内宫人悲帐殿，东溟方士问蓬莱。

唯馀坡上弯环月，时送残蛾入帝台。
送人之蜀
释文珦（宋代）

佳友相辞去，西游卒未还。
单车行数月，万水与千山。
雨雪年华晚，烟尘道路艰。
莫教音信绝，添我鬓毛斑。
咏石榴花
王禹偁（宋代）

王母庭中亲见栽，张骞偷得下天来。
谁家巧妇残针线，一撮生红熨不开。
新作官梅庄，移植大梅数十本绕之
范成大（宋代）

腊前催唤主林神，玉树飞来不动尘。
契阔西湖惭处士，飘零东阁似诗人。
一天午梦空花碎，满地春愁月影新。
扫净宣华藜藋迳，他年谁记石湖滨？
相州官舍
张咏（宋代）

林木千重闭郡楼，西山浓翠去无由。
思量自古逃名者，多少清閒到白头。
上虞相行春口号十首 其五
王质（宋代）

暖雾昏云养麦天，春风引绿去绵绵。种成百万军民饱，忠孝心头一寸田。
梅花 其一
司马光（宋代）

从与夫君别，寒花几度春。坐愁芳树老，况乃鉴中人。
泛五云溪
许浑（唐代）

此溪何处路，遥问白髯翁。佛庙千岩里，人家一岛中。

鱼倾荷叶露，蝉噪柳林风。急濑鸣车轴，微波漾钓筒。

石苔萦棹绿，山果拂舟红。更就千村宿，溪桥与剡通。
三月二十七日送春绝句
杨万里（宋代）

只余三日便清和，尽放春归莫恨他。
落尽千花飞尽絮，留春肯住欲如何。
更始时南阳童谣
佚名（魏晋）

谐不谐，在赤眉。得不得，在河北。
雨霖铃 清明过何笛帆乘骝桥故居
朱祖谋（清代）

昏鸦啼涩。近连桥、路暗雨如织。孤云一逝何处，门巷乱、苔花綦迹。

薄暝流飙，旋起渐、尘动欹壁。甚燕燕、凄语东邻，此地无人解吹笛。

天涯酒醒消魂极。但悤悤、酹地空尊泣。文章枉换羁旅，零落尽、茂陵残笔。

夜壑孤吟，应省今朝、过了寒食。待剪纸、重与招魂，梦断枫林黑。
元日
范成大（宋代）

屋角峥嵘斗柄移，案头萧索烛花垂。
与时消息评新药，若节春秋忆旧诗。
饥饭困眠全体懒，风餐露宿半生痴。
尊前现在休嫌老，最後屠苏把一巵。
逍遥咏
宋太宗（宋代）

溟溟沧海浪涛深，雾蔽山峦不易寻。
紫盖洞庭人驾鹤，虹霓城郭道为林。
幽玄相去何多少，巧拙无由智慧侵。
尽是同缘相引接，从容语话八仙心。
迁家历阳江行夜泊黄泥潭怀寄冯善渊
贺铸（宋代）

黄泥潭口檥征篷，回指东城祗眼中。
半夜凫鷖先觉雨，连江葭菼自生风。
青灯解作无眼伴，白酒难招一醉同。
从此相思寖相远，便凭归框附诗筒。
月夜与张将军及诸贤合饮海舶即事 其一
王世贞（明代）

暝色苍然迥自开，舵楼殊胜妙高台。灯如列宿黏空出，乐似钧天飨帝来。

忽捧骊珠霞潋滟，乍惊鳌足水潆洄。老夫大有挥毫兴，欲嗣玄虚愧不才。
缭绫
白居易（唐代）

缭绫缭绫何所似？不似罗绡与纨绮。
应似天台山上明月前，四十五尺瀑布泉。
中有文章又奇绝，地铺白烟花簇雪。
织者何人衣者谁？越溪寒女汉宫姬。
去年中使宣口敕，天上取样人间织。
织为云外秋雁行，染作江南春水色。
广裁衫袖长制裙，金斗熨波刀剪纹。
异彩奇文相隐映，转侧看花花不定。
昭阳舞人恩正深，春衣一对值千金。
汗沾粉污不再着，曳土踏泥无惜心。
缭绫织成费功绩，莫比寻常缯与帛。
丝细缲多女手疼，扎扎千声不盈尺。
昭阳殿里歌舞人，若见织时应也惜。
石井
赵立（宋代）

酌泉石井喜无涯，喜与贪朱隔岭西。
况有中秋明夜月，轻舟同载下浯溪。
和陈府教授见赠
戴埴（宋代）

遗风洙泗滨，汲古酌牺樽。鱼跃池藻翻，莺呼庭树喧。

乐山不乐水，居城犹居村。一朝黄钟鸣，九畹滋兰根。
登拂水岩
顾云鸿（明代）

一杖入丛箐，春泉处处生。
岩侵湖墅近，崖豁海门平。
云径分樵出，风林带鸟倾。
盘回千嶂尽，下界一鸡鸣。
和虞使君撷素馨花遗张立蒸沉香四绝句 其一
程公许（宋代）

平章江浙素馨种，小白花山瓜葛亲。借取水沉薰玉骨，便如屏障唤真真。
代野老作
李龏（金朝）

浮世浮名能几何，青山满眼少年多。有时扪虱独搔首，目送归鸿笑复歌。
谢屏山吴显父惠歙砚
艾性夫（元代）

苍玉光寒篆紫烟，重重封裹到梅边。
得君一片歙溪石，即我终梅绵上田。
少达必穿维翰铁，尽穷共守子云玄。
老坡莫遣穷居后，远在茶坑凤咮前。
宿建康府沙河夹
项安世（宋代）

晚风横起沙河夹，落日正明瓜步山。夹里人家似苕霅，稻田荷荡水云间。
次韵何叔信二月蜡梅犹盛之作
赵蕃（宋代）

江梅未醒如冻蝇，蜡梅先折能宁馨。江梅既开瘦欲绝，蜡梅吐香方未歇。

几思觅句摅襟期，嫌如蔬笋伤肝脾。君诗与花辱俱见，却悔临渊祇痴羡。

君因此花诗再题，过读快若垢得篦。从渠见者不著目，亦胜长安纷市鬻。
琴调相思引 原误作摊破浣溪沙，兹据词律改
刘仲尹（金朝）

蠢欲眠时日已曛。柔桑叶大绿团云。罗敷犹小，陌上看行人。翠实低条梅弄色，轻花吹垅麦初匀。鸣鸠声里，过尽太平村。
复梁同庵庞若云两居士
释函是（明代）

恍惚百年容易尽，尚存一刻岂徒然。与君今日为期约，莫是三生石上缘。
老去吟
邵雍（宋代）

行年六十有三岁，二十五年居洛阳。
林静城中得山景，池平坐上见江乡。
赏花长被杯盘苦，爱月屡为风露伤。
看了太平无限好，此身老去又何妨。
投献省主李奉世密学
郭祥正（宋代）

祖朝相国之真孙，轩轩冠盖宜高门。拔身州掾入政府，议论挺特穷根源。

颜渊必用孔丘铸，自此声名闻至尊。熙宁神化迈前古，屡诏驰车外循抚。

大河之北淮之壖，民起疵瘝勇歌舞。枢庭进直腰横金，君臣道合同一心。

货泉交汇指诸掌，老吏缩手随规箴。如公之才世希有，突兀千丈辉乔林。

徐冠貂蝉坐廊庙，重见成王得周召。泰山镂牒天垂休，却笑鸿濛首频掉。

贱生流落何可言，四十栖迟埋冗员。涸鳞怅望一杯水，安用西江浩渺之波澜。

愿公吐和气，稍回岩谷春。养成尺寸木，为公车下轮。

他年青史上，报德岂无人。
云中君图
刘迎（金朝）

衣若新沐兰汤薰，灵巫拜舞方迎神。恍然相见帝者服，九歌昔咏云中君。

画史亦可人，妙入造化域。羽衣玉尘美且閒，此意不知何处得。

空明倏忽纷溟濛，胡为眷眷临寿宫。飘然来下复远举，想像决去随飞龙。

祠空人散秋萧瑟，落日猿声唤秋色。湘天极目青茫茫，凭高一望无南北。
句
谌祜（宋代）

层城楼橹看如画，三镇军民梦解围。
孝宗明堂前朝献景灵宫八首 其四 奉馔用《吉安》。
郊庙朝会歌辞（宋代）

发祥仙源，流泽万世。曷其报之，亲飨三岁。相维列卿，洁粢是馈。

匪物之尚，诚之为至。
简范信中
吕本中（宋代）

诗人例穷君不然，画堂绣户罗婵娟。当时乘醉出三峡，至今妙句留西川。

底事新来多退缩，梅花满眼看未熟。便期载酒约来冬，似要恶诗相抵触。

晓来寒凛似中原，君忍闭门清昼眠。我病犹能相追逐，知君心期终不俗。

但携二妙唤诸公，一醉落花吾亦足。
武功阻雨呈康德涵状元三首 其一
郑岳（明代）

雍原临古邑，信宿雨淹留。树色沈官舍，溪声傍驿楼。

懒吟翻旧稿，暝坐拥重裘。嘉客能相过，开樽一散忧。
二月十五日舟中见柳始青
张以宁（明代）

宛宛萦堤水，淙淙逆浪船。清晨风已转，今夜月初圆。

归客春多梦，舟人早懒牵。无端杨柳色，青入柂楼前。
遗贾耘老蟹
沈偕（宋代）

黄粳稻熟坠西风，肥入江南十月雄。横跪蹒跚钳齿白，圆脐吸月斗膏红。

齑须园老香研柚，羹藉庖丁细擘葱。分寄横塘溪上客，持螯莫放酒杯空。
委曲辞 其四
孙原湘（清代）

郎病根由细揣量，料应未解妾柔肠。重题数字缄封去，抵得卢医肘后方。
次韵梁粹中秋日雨
方岳（宋代）

天公不吝常时月，每到中秋苦作难。
醽醁又孤今夕醉，梧桐仍是去年寒。
萍化风老鲈鱼梦，芦叶雨宜鸥鹭看。
我欲与公天柱去，月明多处倚阑干。
十月十六日同器远晚步童游桥 其二
韩淲（宋代）

濯锦江头小佛庐，二三良友亦同居。僧敲暮鼓朝钟处，舒卷一编贤圣书。
句
李缜（唐代）

女鬟夸巧幻寒芳。
秋夜感怀二首 其一
曹俊（清代）

四壁寒蛩伴苦吟，梧桐院落夜沉沉。他乡风景秋仍好，旧国沧桑感倍深。

遁迹不更梅福姓，哀时久抱杜陵心。孤灯如豆泪如雨，满地月明何处砧。
杂诗 其三
冯誉骥（清代）

龙门有奇树，矗立青冥齐。上负千仞峰，下临百丈溪。

朝闻独鹄千，暮听鳱鴠啼。漂风一以劲，苍翠千崖低。

桃李失颜色，桧柏难攀跻。过者生愕眙，阴阳无端倪。

调以伯牙琴，安以九寡丝。鸣虫挂蝼蚁，飞鸟慑鹍鸡。

南枝与北卉，嗟此落长堤。
句
谌祜（宋代）

塞云横蜀栈，胡马出巴陵。
陈贯道摘坡诗如寄以自号达者之流也为赋浩浩
文天祥（宋代）

浩浩歌，人生如寄可奈何。
春秋去来传鸿燕，朝暮出没奔羲娥。
青丝冉冉上霜雪，百年欻若弹指过。
封侯未必胜瓜圃，青门老子聊婆娑。
江湖流浪何不可，亦曾力士为脱靴。
清风明月不用买，何处不是安乐窝。
鹤胫岂长凫岂短，夔足非少蚿非多。
浩浩歌，人生如寄可奈何。
不能高飞与远举，天荒地老悬网罗。
到头北邙一抙王，万事碌碌空奔波。
金张许史久寂寞，古来贤圣闻丘轲。
乃知世间为长物，惟有真我难灭磨。
浩浩歌，人生如寄可奈何。
春梦婆，春梦婆，拍手笑呵呵。
是亦一东坡，非亦一东坡。
戏题大小姑山
薛采（明代）

百里长湖怀二姑，二姑何嫁水之湄。彭郎矶上曾频目，五老峰头怎画眉。

参商姊妹成虚渡，牛女夫妻似误期。江中萧索谁为侣，卧对孤星岁月迟。
又用韵
杨冠卿（宋代）

穷巷无人车辙稀，寻巢燕子故飞飞。
似嫌茅屋太低小，庆厦千间欣有归。
菩萨蛮 其一 簪茉莉美人
陆珊（清代）

画眉才了临妆镜。一枝斜飐生娇韵。倦压鬓云偏。呼鬟整翠钿。

夜香烧月下。细步吹兰麝。卸向枕函旁。凉宵梦也香。
伊州令
花仲胤妻（宋代）

西风昨夜穿帘幕。闺院添消索。最是梧桐零落。迤逦秋光过却。
人情音信难托。鱼雁成耽阁。教奴独自守空房，泪珠与、灯花共落。
题朱砂汤
李之仪（宋代）

忆同德曜涉歊蒸，欲濯汤池竟辍行。憔悴独来琴瑟变，满怀谁识泪纵横。
再用前韵酬端约
蔡戡（宋代）

君才千丈腾彩虹，挥毫落纸万象空。我犹顽石不可攻，愁吟嘈杂鸣寒虫。

典刑况有先文恭，短檠终夜临书栊。骚雅不减陶谢风，箫韶迭奏鼓与镛。

顾我羞涩难为容，铅刀一割无馀锋。古人相遇如云龙，交情自得气槩中。

翛然坐对两臞翁，一笑莫逆醉脸红。世间万事空牢笼，信知我辈情所钟。

举杯属君无匆匆，人生聚散西复东。
凤山八景
王宾（宋代）

翠岫嘘云暖，青风送雨春。三阳开泰象，万物畅生辰。

既足歌王政，知时颂帝仁。更疑仙雾里，犹有九韶陈。
题王世新一枝窝三首 其三
唐顺之（明代）

希世从来谢不能，虚闲每与道心增。交游息处孤松对，今昔忘来一几凭。

夜读阴符羞说剑，醉过白社偶同僧。如君自以鷡鹩比，借问何人是大鹏。
怀贞居张先生
张逊（宋代）

不见贞居张外史，故园牢落已经年。山中绝境如三岛，河上遗书著几篇。

竹榻何曾延俗客，琼楼只合贮神仙。扁舟有待秋风后，重约湖阴日扣舷。
呻吟斋睡起五首呈世弼
黄庭坚（宋代）

墙下蓬蒿地，儿童课翦除。
蔓莴随分种，杞菊未须鉏。
河水传烽火，交州报捷书。
无能落闲处，慙媿饱春蔬。
用诸公本韵各和一篇共三首
苏颂（宋代）

二纪书林得并迁，升沈俱喜在樽前。
非才幸复登群正，大笔犹稽直五砖。
欣听友声同伐木，坦忘情类似虚船。
白头光景尤须惜，乐事相逢且豁然。
逍遥峰
王文卿（宋代）

从汉仙峰一柱清，晴春登览四山明。
祥云昼护神光现，瑞月宵山法乐鸣。
华子冈头灵运赋，七星杉下蔡经盟。
慨思今古无穷事，那得逍遥自在情。
颂古
释道颜（宋代）

船子下扬州，浮萍逐水流。
一声河满子，千古动悲愁。
恭题大阅图应制
余继登（明代）

我皇神圣能绳祖，威灵赫奕超千古。岭表烽销瀚海清，犹自忧危思耀武。

三月三日天气和，五云高捧翠华过。地动轰雷奔铁骑，丽天晴日照金戈。

辕门此际军威震，伐鼓鸣钲闻远近。七校争誇貔虎姿，十干正演龙蛇阵。

纵横叱咤逞豪雄，角射当场技尽工。健儿惯使千斤弩，侠少能开六石弓。

健儿侠少纷驰逐，夹道旁观俱詟服。冠军原不让嫖姚，扛鼎何须羡贲育。

桓桓赳赳壮皇威，妙略英风播九围。久闻关塞铙歌唱，坐见边庭羽檄稀。

太平日日谋桑土，战士人人沾雨露。天下虽安未可忘，吾王一豫真为度。

只今将卒如云屯，禦敌年年更苦辛。九边愿普投醪惠，万载常歌挟纩仁。
初夏偕雪航、允恭、东山、以宁、叔度泛舟拂水山庄，饮秋水阁
邵陵（清代）

山庄入夏似凉秋，恰趁同人午泛舟。千日酒杯斯世外，百年人物此楼头。

尚堪作态还余柳，能不寒盟只有鸥。寂寞东山旧丝竹，绕阶唯有水空流。
酬梦得比萱草见赠
白居易（唐代）

杜康能散闷，萱草解忘忧。借问萱逢杜，何如白见刘。

老衰胜少夭，闲乐笑忙愁。试问同年内，何人得白头。
浦长源林亭远岫图
凌云翰（元代）

崇山千仞馀，历览不盈尺。亭中人未来，烟霞日朝夕。
清调歌
曹睿（魏晋）

飞舟沈洪波。旌旗蔽白日精。楫人荷轻棹。腾飞造波庭。
长相思
萧统（南北朝）

相思无终极，长夜起叹息。徒见貌婵娟，宁知心有忆。

寸心无以因，愿附归飞翼。
九龙行
赖世隆（明代）

九龙之险无与比，江淮河汉波波耳。岂如此水怪石多，朝夕无波浪自起。

天开地辟几春秋，何人凿空先泛舟。畏途一开不可塞，至今来往行人愁。

乘波鼓棹碧潭心，喧天万壑隐雷鸣。日色无光昼如夜，忽忽孤蓬一叶轻。

峡口初过第一龙，禹门吕梁高更雄。船从天上直坠地，回头白雪翻晴空。

第二龙中长且大，狂澜骇浪争澎湃。前呼后应疾若飞，生死须臾不停待。

三龙乍过四龙还，鲸波拂面舟人惊。欲寻小径避险阻，倚天峭壁难飞腾。

五龙曲折忧回舵，六龙峻濑防危祸。乱涛势合如山来，船从水底钻将过。

急流数里诣七龙，俗传压怪留神踪。莫云此龙易与耳，前后复溺在眼中。

八龙崎岖犹是畏，浪高石大难回避。九龙出峡且安行，维丹岸下如更生。

相对斜阳须畅饮，梦魂半夜犹频惊。起来四望远山色，龙里月沉云气黑。

经过历历皆可陈，悔将微躯临不测。九龙之险甲九州，瞿塘滟滪如安流。

自笑好奇穷涉览，诗成空说鬼神愁。
绍兴以后祀五方帝六十首 黑帝奠玉币用《嘉安》。
郊庙朝会歌辞（宋代）

晨曦未升，天宇肃穆。祗若元祀，将以币玉。神之格思，三献茅缩。

明灵怿豫，下土是福。
题上皇观
章孝标（唐代）

烟霞星盖七星坛，想像先朝驻禁銮。辇路已平栽药地，

皇风犹在步虚寒。楼台瑞气晴萧索，杉桧龙身老屈蟠。

翻感惠休并李郭，剑门空处望长安。
过醴泉苦寒
黄英（明代）

咳唾生冰碎，寒威劲暮笳。关残鸿雁月，风走骆驼沙。

饼饵如轮大，柴薪用粪加。天涯有孤客，悔恨宦为家。
再用观入试韵
李昴英（宋代）

涵育累朝士兴起，薄海弦歌争教子。
籯金世守韦一经，俎豆少成孟三徙。
尽从科举梯进取，鹤发望深门日倚。
艺先驱德后已非古，心术乖违徒口耳。
天门仿佛冯为马，阴德却关桥度蚁。
时来乳臭亦观光，潦倒英雄频坎止。
棘闱投卷姑应之，桂籍题名先定矣。
可怜数千困眊氉，仅二十人夸利市。
近岁词场尚剽拾，文体腐陈难古拟。
倩人者幸耘人贪，气羽陋汙沦骨髓。
主司头脑易冬烘，日色不迷世能几。
所忧程文{左忄右整套}后学，岂但升沉系悲喜。
他人爱子亦如我，何敢庸心秦越视。
原言通榜皆实才，如己得之无彼此。
挽彭复雅二首 其一
萧立之（宋代）

已哭芸兄又哭君，眼中何得更沾巾。死无家货营砖甓，生有诗名动缙绅。

岂亦雕锼伤你寿，不然溟漠妒斯人。不忘有子今传业，依旧寒林一气春。
会翠亭
陈献章（明代）

东池久寂寞，会翠得佳名。小诗拈未出，去寻王右丞。
恭承诰封母赵为恭人进四品秩从家君贵也喜而有作二首 其一
石宝（明代）

乳乌思反哺，荏苒一春无。圣主推人子，重封视大夫。

黄金新束带，翠羽旧明珠。未得承颜色，徘徊立送途。
送潘象安归省八首 其四
梁孜（明代）

倾盖逢君春酒卮，黄金台下细论诗。定知陟屺情偏剧，忽挂云帆易水涯。
为袁一无题扇
顾观（元代）

月中仙子种娑罗，树底遥山隔绛河。
吹落秋声向何处，紫幹窗户晚凉多。
答蔡子木初秋约游之作
皇甫汸（明代）

官闲似与病相宜，朝谒俱无起独迟。
禁苑蝉声移物候，空山木叶报君知。
薄游丘壑何尝废，雅与琴书每自随。
闻说潘生归骑省，却因词赋动秋思。
饶州张宏中挽词二首 其一
陈渊（宋代）

壮岁英标冠士林，莫年诗酒任浮沉。奇姿不见临风玉，妙语空传掷地金。

残稿有谁知句眼，断弦何处觅琴心。他时戏笑成陈迹，惆怅江亭十亩阴。
拟寒山寺 其一○二
释怀深（宋代）

我者被人骂，佯聋不分说。譬如火烧空，不救自然灭。

嗔火亦如是，有物遭他爇。我心等虚空，听你翻唇舌。
春日书事呈历阳县苏仁仲八首
王之道（宋代）

猛风吹雨暮江头，烟草微茫一片愁。
双鲤不来无处问，欲寻归路转悠悠。
韩熙载宴客图
李彭（宋代）

紫微华屋桂为梁，中有侍儿宫样妆。闭门投辖醉短舞，牛马因风两相忘。

翠翘挂冠真细事，必能作贼无顾忌。堂上烛灭何足云，亦期羽林射雕子。

当年谁遣转鸿钧，终典哀荣厚恩礼。西风犹吹建业水，直恐奸魂污清泚。
送刘少怜奉使便省
尹台（明代）

海国春风白马骄，长天南引使星遥。覃怀柳色迎旌转，济汶花光入佩摇。

万里江山观眺得，百年鱼笋梦思劳。知君此去承欢近，迟日高堂绚锦袍。
题王叔明破窗风雨图
宇文公谅（元代）

刘郎读书如学仙，朝不出户夜不眠。时闻破窗风雨夜，正是澄心对圣贤。

苕溪王子图景象，敬亭山色青连天。执经念子最清苦，亹亹论道心相传。

鸡鸣喈喈天欲曙，疏棂萧飒寒声度。庭前漂麦总不知，屋上捲茅宁复顾。

人生穷达那可知，玉堂金马自有期。青藜他日夜相访，却忆破窗风雨时。
送子南
刘敞（宋代）

南师鼓琴者，馀力推步精。千里求知音，徒步入王城。

能高颇自求，一一游公卿。朝廷富贵人，宠辱心若惊。

闻至必解榻，招邀剧生平。以兹禄命术，独得当时名。

朱弦与素徽，弃置莫为听。往往默自抚，或疑非断声。

红尘车马中，随俗翻营营。振衣忽长叹，吾已知时情。

卷橐却东下，野风萧然清。且赍山水意，永待钟期生。
奉陪婺州守南楼宴集
陈渊（宋代）

溪山自昔东阳胜，宾客偏于北海多。四坐英标真倚玉，一时雄海剧悬河。

淹留惭应三刀梦，岂弟仍传五裤歌。更避正堂延盖老，待将清净继萧何。
杂记十首
刘克庄（宋代）

恍惚天书事，庄严土木功。
暮年王太尉，典领玉清宫。
怀沅州五友五首 其四 兰
薛瑄（明代）

频除恶草惜佳丛，笑采幽香岁岁同。一自沅江骚佩远，小阑谁倚看光风。
放言十首
黄庭坚（宋代）

蝉声已纾迟，秋日行晼晚。
长年困道路，驱马方更远。
从事常厌烦，归心自如卷。
旨甘良未丰，安得怀息偃。
船中见庐山
彭汝砺（宋代）

翠色苍茫杳蔼间，船人指点是庐山。浮云作意深藏护，未许行人取次看。
拟古寄何大卿六首 其二
谢翱（宋代）

雄雌双碧鸡，所食琪树蘤。来栖药洞中，当春怕乳子。

其雌秋别时，守此唯雄耳。可怜衔子归，万里渡海水。
即事
高翥（宋代）

秋来高处不宜登，闲却西楼最上层。
读罢黄庭窗户晚，自敲清磬上香镫。
余既题畬斋有闻纸田之说而笑者复作长篇
戴表元（宋代）

学农无年尤可待，学儒无成祇益馁。羡君终岁作书痴，聚室嗷嗷穷不悔。

客来问计何所出，一饱自悬饘粥外。平生据案畎亩心，汗简为犁笔为耒。

檗芽百氏草避耨，膏泽群经泉赴浍。日高洛诵乌鸟悦，夜半吴吟风雨会。

世间粱谷何足道，开卷穰穰心欲醉。旅熏辟蠹防雀鼠，更缮巾箱筑仓廥。

古言乐岁生礼义，先见儒门消鄙悖。租符且免里正索，子本时容书客侩。

东邻有田多牛翁，日执牙筹亲细碎。囷粮竟作谁腹饱，骑吏惊惶汗流背。

此时畬斋谈无事，峨冠正与周孔对。礼义适口即为味，牛心菊苗皆可脍。

我诗君意两自知，且勿譊譊语儿辈。
出游归卧得杂诗
陆游（宋代）

壮岁经春在醉乡，老来数酌不禁当。
正须独倚蒲团坐，领略明窗半篆香。
玉楼春
毛滂（宋代）

我公两器兼文武。谈笑岩廊无治古。红颜绿发已官高，赤舄绣裳今仲父。

我欲形容无妙语。颂穆清风须吉甫。望公聊比泰山云，岁岁年年天下雨。
郊庙歌辞。享文敬太子庙乐章。送神
崔邠（唐代）

三献具举，九旗将旋。追劳表德，罢享宾天。

风引仙管，堂虚画筵。芳馨常在，瞻望悠然。
倦妆
赵鼎（宋代）

锦帕新裁玩月犀，旋开妆合间云螭。一成贪耍慵梳洗，日晚惟添翠黛眉。
地僻
释文珦（宋代）

地僻邻居少，萧条独掩关。
还因万事拙，分得一生閒。
野水皆归壑，孤云不离山。
白鸥知我性，浑不怪疎顽。
七言和吴仲庶延艺阁后牡丹花
沈遘（宋代）

零落栏杆暗藓侵，花苞憔悴怨春深。吾君意在延经艺，不学前王宴豫心。
五月十日登爱菊亭谒靖节祠二首 其一
王家枢（清代）

清风拂拂夕阳斜，郭外村居四五家。夹道荆篱青刺袖，沿堤瓜蔓白生花。

沙平草细牛羊卧，塔古亭欹鸟雀哗。剧羡此邦留胜迹，与山并寿水无涯。
青峭湾
陈岩（宋代）

石磵竹冈无尽时，上难著脚下难窥。
平生所性佳山水，烟雨中行不废诗。
经废宅
李中（五代）

一梦奢华去不还，断墙花发岂堪看。

玉纤素绠知何处，金井梧枯碧甃寒。
致政许侍郎挽词二首
韩元吉（宋代）

蜀道烦司马，宣城屈谢公。
风行万里外，身老十年中。
厚德今畴继，深知昔误蒙。
佳城閟千载，鸡酒恨何穷。
秋夜
德普（清代）

病叶萧萧下，閒门扫更封。虚窗衔落月，残梦带疏钟。

咽露蛩吟砌，巢云鹤在松。隔江秋色晚，相忆有芙蓉。
初度日有感
唐文凤（明代）

忆昔少年日，父母俱在堂。二弟娱戏彩，怡怡称寿觞。

此乐不可得，此景不可常。情深风木感，陨涕空悲伤。

每怀鞠育恩，有志苦未偿。今年踰知命，鬓发已半苍。

微名误举保，出宰山水乡。妻孥应念我，远在天一方。

旅思何郁郁，暌离惨中肠。无为儿女态，气节当慨慷。

愿言施政成，居民化循良。焚香重载拜，白鹤方南翔。
偈倾一百三十三首
释法薰（宋代）

石田乍到，人事纷纷。
拈得鼻孔，失却眼睛。
佛法二字，不怕烂却，
且听诸方行棒喝。
辛酉正月初八日入郡赴高校书之约二十二日出
汪莘（宋代）

竹篱茅屋两三家，白昼青春自岁华。
碧縠水边搓柳线，绿罗天畔绣桃花。
天香 自题抱香室填词图
杨玉衔（清代）

毛谢飙扶，肠凭酒涤，蹉跎身世如此。汐社随沤，吴云泊雁，结习未忘语绮。

西窗嚼韵，惊梦里、睡夜龙起。孤悄吟灯支影，寂寞添香纤指。

词仙御风万里。马塍花、落残红紫。指点翠微高处，自今休矣。

抱得含香足未。图不出、危弦变声徵。漫道丹青，痕痕是泪。
寿管儒珍方伯七十
周伦（明代）

方岳栖迟楚甸安，更推高谊早休官。辞金未道前无震，烂手缘知后有宽。

松径试持新玉杖，荷衣无换旧犀鞶。横塘万树梅花发，一醉长春取次看。
送文太师致仕还洛三首
苏辙（宋代）

国老无心岂为身，五年朝谒慰簪绅。
元臣事业通三世，旧将威名服四邻。
遍阅后生真有道，欲谈前事恐无人。
比公惟有凌云桧，岁岁何妨雨露新。
齐鲁元勋古太师，寂寥千载恐无之。
昔归暂缩经邦手，复起还当问道时。
入谒何曾须掖侍，到家依旧拥旌麾。
孔公灵寿固应在，秋晚香山访佛祠。
西都风物汉唐余，天作溪山养退居。
盈尺好花扶几杖，拂天修竹倚庭除。
白头伴侣谁犹健，率意壶?食久已疏。
〈公昔与司马公同居洛下，常与诸老为真率之会，酒肴果蔬，随有而具。
〉我欲试求三亩宅，従公它日赋归欢。
〈先人昔游洛中，有卜筑之意，不肖常欲成就先志，顾未暇耳。
〉
月夜游冷泉亭
释永颐（宋代）

地灵泉上寺，松壑定深青。
独听子规叫，况逢山月明。
树藏春洞黑，石拥夜泉鸣。
日出喧车马，终非隐者情。